Еутых Iэсият и IэдакъэщIэкI гъэщIэгъуэн
ГъукIэ, дыщэкI IэпщIэлъапщIэ Еутых Iэсият ди къэралми абы и адрыщIкIи фIыуэ къыщацIыху. Бельгием, Германием, Мэжэрым, Болгарием, Тыркум, Иорданием абы и IэдакъэщIэкIхэм я гъэлъэгъуэныгъэхэр къыщызэрагъэпэщащ. Абы ищIа хьэпшыпхэр Токио, Нью-Йорк, Рим, Лондон, Париж, Берлин, Сингапур дэт музей инхэм, цIыху щхьэхуэхэм я коллекцэхэм щахъумэ. Еутых Iэсият и зэфIэкI лъагэхэм я фIыгъэщ и IэдакъэщIэкIхэм я гъэлъэгъуэныгъэ Эрмитажым зэрыщекIуэкIар.
ДыщэкIыр цIэрыIуэ хъуну зэи хущIэкъуакъым, епIэщIэкIыу и лэжьыгъэр IэхъуэгъуэтегъэкIыу зэфIэзыгъэкIхэми ящыщкъым. Сыт хуэдэ и IэдакъэщIэкIми тхыдэр и лъабжьэу, мыхьэнэ пыухыкIа яIэу, гупсэхуу ещI.
Ди лъэпкъэгъу, дирижёр цIэрыIуэ, Санкт-Петербург и симфоние оркестрым и унафэщI Темыркъан Юрий илъэс зыбжанэ ипэкIэ дыжьын къабзэм къыхэщIыкIа дирижёр баш тыгъэ хуищIащ абы. Ди эрэм и пэкIэ пщы-хэм зэрахьэу щыта фалъэ лъапIэм хуэдэ дыжьыным гъэщIэгъуэну къыхищIыкIри, УФ-м и Президент Путин Владимир абыкIэ хуэупсауэ щытащ бзылъхугъэ IэпщIэлъапщIэр.
КъызэрыщIэкIымкIэ, Еутыхым и IэдакъэщIэкI нэхъыфIхэм ящыщ ди щIыналъэми щахъумэ. Краснодар крайм хыхьэ Хъуэст къуажэм дэт пасэрей члисэр щIэрыщIэу щызэрагъэпэщыжым сыт и лъэныкъуэкIи зыхуей хуагъэзащ. Члисэм кIэралъхьахэр щIыпIэ зэмылIэужьыгъуэхэм щыIэ IэщIагъэлI нэхъыфIхэм ирагъэщIащ. Абы халъхьэну бжэкъухэр Еутых Iэсият ирагъэщIыну щелъэIум, «хьэуэ» къыхигъэкIакъым. Езы Еутыхым зэрыжиIэмкIэ, члисэм къыщагъэсэбэпын хьэпшып абы нэхъапэкIэ ищIатэкъым, ауэ дихьэхыу зэрелэжьам и гугъу ещIыж.
Бжэкъу щIыным пэрыхьэн ипэ Iэсият лэжьыгъэ ин зэфIигъэкIащ, а диным и тхыдэм теухуауэ тхыгъэ куэд дыдэ щIиджыкIащ.
— Лэжьыгъэм и нэхъ гугъур Мейкъуапэ щызиIэ лъэщапIэм щысщIащ, — жеIэ и щхьэгъусэм дэщIыгъуу лажьэ Iэсият. — IэщIагъэлIхэр щыгъуазэщ ар пэщэщэнейуэ, хьэлъэу зэрыщытым. Лэжьыгъэм и кIэух Iыхьэр щагъэзэщIэж Санкт-Петербург зыбжанэрэ сыкIуэн хуей хъуащ. Гъуаплъэм урилэжьэну тыншкъым, ауэ сэ мы Iуэхум хуабжьу гупсэхугъуэ къызитащ. Си зэфIэкI псори есхьэлIащ абы.
Еутыхым жеIэ а бжэкъухэр ищIыным езым и дежкIэ мыхьэнэ ин яIэу зэрыщытар. Абы къытхуиIуэтащ и адэ Еутых Аслъэн илъэс куэдкIэ Адыгейм и муфтийуэ зэрыщытар.
— 90 гъэхэм я пэщIэдзэхэм, чристэнхэмрэ муслъымэнхэмрэ щIагъуэу зэмыпсалъэу, зэхущытыкIэ гугъусыгъу яIэу щытащ, — жеIэ Iэсият. — Зэгуэрым, си адэр а Iуэхум иринэщхъейуэ гу лъыстати, члисэм кIуэуэ диныр зэрызэрахьэм еплъыну сечэнджэщащ. Си адэр члисэм кIуэри, арэзыныгъэ и нэгу къищу къэкIуэжат. ЕтIуанэ махуэм мэжджытым къыщIэбэкъуат члисэм къикIа дин лэжьакIуэ. Республикэм щыпсэу дэтхэнэри зыгъэгузавэ Iуэхухэм я гугъу ящIу ахэр куэдрэ зэпсэлъат. «Дэ дгуэшын диIэкъым — Тхьэр псоми дыдейщ», — къыджиIат абы иужькIэ си адэм.
— Шэч хэмылъу, дэ нэгъуэщI IэщIагъэлIхэри дгъуэтыну къыщIэкIынт, ауэ ди дежкIэ мыхьэнэшхуэ иIащ Еутых Iэсият дыкъызэримыгъэщIэхъуар. Абы хуэдэу дахэу, щIагъыбзэ пыухыкIа щIэлъу бжэкъухэр нэгъуэщI зыгуэрми хуэщIыну фIэщщIыгъуейт, — жеIэ члисэм и протоиерей Александр. Абы зэрыжиIэмкIэ, а тхьэелъэIупIэм хэлъ бжэкъухэм хуэдэ нэгъуэщI зыщIыпIи ущрихьэлIэнукъым.
Ныбэ Анзор.
